Help jou kleuter fokus | Baba-En-Kleuter
Is jy een van daardie ouers wat dink jou kind kan goed konsentreer omdat hy ure lank voor die televisiestel vasgenael sit? Jy maak 'n groot fout. Die uitwerking van TV op ons brein is amper verlammend en doen niks om kinders se aandagspan te verbreed nie.
Probeer hou by een goeie program per dag en skakel dan die kassie af. Dieselfde geld vir rekenaarspeletjies. Jou kind kan wel 'n ding of twee leer met 'n rekenaarspeletjie, maar hou die speelsessies kort sodat hy nie te gewoond raak aan die oombliklike bevrediging wat 'n mens met rekenaarspeletjies kry nie. Moedig jou kind liewer aan om dinge te doen wat sy aandagspan bou, soos om na boeke te kyk of met kaarte te speel.
Maak 'n punt daarvan om jou kind te leer om 'n bietjie te wag. Dis 'n baie belang­rike vaardigheid vir toekomstige sukses. 'n Kind wat geleer het om te wag, is beter toegerus om 'n moeilike taak aan te pak. Só 'n kind sal met minder frustrasie aan die werk spring, langer aanhou probeer en nie so gou tou opgooi as die taak vervelig is nie.